Document ID: 32001D0037

A Bizottság határozata
(2000. december 22.)
a Jamaicából származó tengeri haslábúak behozatalára vonatkozó különleges feltételek megállapításáról
(az értesítés a C(2000) 4080. számú dokumentummal történt)
(EGT vonatkozású szöveg)
(2001/37/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb a 97/79/EK irányelvvel [1] módosított, az élő kéthéjú kagylók tenyésztésére és forgalomba hozatalára vonatkozó egészségügyi feltételek megállapításáról szóló, 1991. július 15-i 91/492/EGK tanácsi irányelvre [2] és különösen annak 9. cikke (3) bekezdésének b) pontjára,
mivel:
(1) A Bizottság egy szakértője ellenőrző látogatást tett Jamaicában, a tengeri haslábúak tenyésztése, tárolása és Közösségbe történő feladása feltételeinek ellenőrzése céljából.
(2) A 91/492/EGK irányelv 1. cikkének értelmében az említett irányelvet, a tisztításra vonatkozó rendelkezések kivételével, a tüskésbőrűekre, zsákállatokra és tengeri haslábúakra is alkalmazni kell.
(3) A jamaicai jogszabályok rendelkezéseinek értelmében a "Veterinary Services Division (VSD) of the Ministry of Agriculture" felelős a tengeri haslábúak egészségügyi vizsgálatának elvégzéséért, valamint a tenyésztés higiéniai és egészségügyi feltételeinek figyelemmel kíséréséért. Ugyanezen jogszabályok felhatalmazzák a VSD-t a tengeri haslábúak bizonyos övezetekből történő betakarításának engedélyezésére vagy megtiltására.
(4) A VSD és laboratóriumai alkalmasak a Jamaicában hatályban lévő jogszabályok alkalmazásának hatékony ellenőrzésére.
(5) Jamaica illetékes hatóságai vállalták, hogy rendszeresen és gyorsan közlik a Bizottsággal, a toxinokat tartalmazó plankton betakarítási övezetekben való jelenlétével kapcsolatos adatokat.
(6) Jamaica illetékes hatóságai hivatalos biztosítékokat nyújtottak a 91/492/EK irányelv mellékletének V. fejezetében meghatározott követelmények, valamint az említett irányelvben előírtakkal egyenértékű, a tenyésztési és átmosó övezetek minősítésére, a feladó és tisztító központok engedélyezésére, továbbá a közegészségügyi ellenőrzésre és a tenyésztés-ellenőrzésre vonatkozó követelmények betartásáról.
(7) A 91/492/EGK irányelv 9. cikke (3) bekezdése b) pontjának ii. alpontja alapján meg kell állapítani azon tenyésztési területek határvonalait, ahonnan tengeri haslábúak takaríthatók be és importálhatók. E határvonalakat a VSD Bizottságnak szóló közleménye alapján kell kijelölni. Ezért a VSD feladata biztosítani a 91/492/EGK irányelv 9. cikkének (3) bekezdésében e célból megállapított rendelkezések betartását. A VSD értesíti a Bizottságot a tenyésztési területek engedélyében bekövetkező bármely lehetséges változásról.
(8) Jamaica alkalmas arra, hogy bekerüljön a 91/492/EGK irányelv 9. cikke (3) bekezdésének a) pontjában említett egyenértékűségi feltételeket a tengeri haslábúak tekintetében teljesítő harmadik országok jegyzékébe.
(9) Jamaica fagyasztott tengeri haslábúakat kíván exportálni a Közösségbe, ezért a 3. cikk (4) bekezdésének b) pontja értelmében, a 91/492/EGK irányelv előírásain felül a 91/493/EGK irányelv követelményeinek is eleget kell tennie. Ennek érdekében ki kell jelölni azokat a tenyésztési területeket, ahonnan tengeri haslábúak takaríthatók be és exportálhatók a Közösségbe. Továbbá a Jamaicából származó halászati termékek behozatalára vonatkozó különleges feltételek megállapításáról szóló, 2000. december 22-i 2001/36/EK bizottsági határozat [3] megállapította a behozatalra feljogosított létesítmények jegyzékét, valamint a behozatalt kísérő egészségügyi bizonyítvány mintáját.
(10) A különleges behozatali feltételeket a legutóbb a 98/45/EK irányelvvel [4] módosított, a tenyésztett víziállatok és az akvakultúra-termékek forgalomba hozatalára irányadó állat-egészségügyi feltételekről szóló, 1991. január 28-i 91/67/EGK tanácsi irányelv [5] alapján hozott határozatok sérelme nélkül kell alkalmazni.
(11) Az e határozatban előírt intézkedések összhangban vannak az Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
Jamaicában a "Veterinary Services Division (VSD) of the Ministry of Agriculture" a tengeri haslábúak 91/492/EGK irányelv követelményeinek való megfelelését ellenőrző és igazoló illetékes hatóság.
2. cikk
A Jamaicából származó és emberi fogyasztásra szánt tengeri haslábúaknak a mellékletben felsorolt engedélyezett tenyésztési területekről kell származniuk.
3. cikk
Ez a határozat az Európai Közösségek Hivatalos Lapjában való kihirdetését követő 60. napon lép hatályba.
4. cikk
Ennek a határozatnak a tagállamok a címzettjei.
Kelt Brüsszelben, 2000. december 22-én.

Labels: 17
0
3
6
18